Tidligere sportsjournalist på Ekstra Bladet Michael Qureshi. Foto: Bax Lindhardt / Scanpix Denmark

Michael Qureshi skandale-sagen vokser. Både de danske og svenske skattemyndigheder drages nu ind i sagen om sportsjournalisten Michael Qureshi.

Sportsjournalist Michael Qureshi hævede selv de penge, som han fakturerede Egmont for på vegne af udenlandske journalister. Det skriver Mediawatch.

Nyheden kommer, efter Egmont Publishing netop er blevet færdig med undersøgelsen af de artikler, som sportsjournalist Michael Qureshi har skrevet for magasinet Goal og formidlet gennem et netværk af udenlandske sportsjournalister.

Både de danske og svenske skattemyndigheder er draget ind i sagen. De svenske skattemyndigheder er inddraget, fordi magasinet Goal bliver produceret af Egmont Publishing i Sverige.

Fakturerede Egmont Publishing via britisk selskab

Grunden, til at de udenlandske skattemyndigheder nu er draget ind i sagen, er, at Michael Qureshi i en periode fra november 2011 og fremefter har faktureret Egmont Publishing gennem det britiske selskab Cvseeme. Selskabet Cvseeme eksisterer ikke længere, men har tidligere over for MediaWatch afvist at have noget kendskab til Qureshis artikler og afregningen for dem.

Michael Qureshi har ifølge Egmont via sin advokat forklaret til forlaget, at han selv var den reelle modpart i fakturaerne. Han var også indehaver af den konto, som pengene gik ind på.

- På baggrund af den nye oplysning om at Michael Qureshi selv var fakturamodpart og indehaver af indbetalingskontoen, har Egmont Publishing kontaktet skattemyndighederne i Sverige for at sikre, at betalingerne er korrekt oplyst efter den svenske skattelovgivning. Ligeledes har Egmont Publishing informeret de danske skattemyndigheder. Hermed betragter Egmont sagen som afsluttet for vores vedkommende, skriver Egmont Publishing i sin undersøgelse.

Egmont Publishing har betalt omkring 330.000 kr. til Cvseeme.

Bortvist fra Ekstra Bladet

Michael Qureshi blev bortvist fra Ekstra Bladet den 4. december 2015 for at have benyttet sig af "urigtige navne på kilder, der har optrådt i hans historier."

Det oplyste Ekstra Bladet i en pressemeddelelse.

Ekstra Bladet skrev desuden, at Qureshi havde benyttet sig af arbejdsmetoder, der "ikke er forenelige med de standarder, Ekstra Bladet sætter for journalistisk arbejde."

- Baggrunden er, at vi nu er blevet bekendt med, at Michael Qureshi før sin ansættelse på Ekstra Bladet har benyttet sig af urigtige navne på kilder, der har optrådt i hans historier. En uacceptabel arbejdsmetode, og havde Ekstra Bladet været vidende om den metode, så havde Michael Qureshi ikke fået ansættelse på Ekstra Bladet for et år siden, skrev Ekstra Bladet i pressemeddelelsen.

Få timer efter pressemeddelelsen fra Ekstra Bladet kom ud, skrev Michael Qureshi selv følgende på Twitter:

- Som Ekstra Bladet har kommunikeret ud, så er jeg stoppet på avisen. Det handler i bund og grund om, at jeg på fem udenlandske journalistkilder ud fra ca. 50-60 indvilligede i at bruge pseudonymer på dem, når de blev citeret, fordi de primært på Barcelona var bange for at få lukket deres adgang til klubben.

Brugt synonymer mindst 62 gange

Ifølge MediaWatch har Michael Qureshi gjort brug af de to pseudonymer Francesco Pierini og Oscar Rodriguez minimum 62 gange fra 2002 til 2015.

Flere af Michael Qureshis medskribenter i Goal taget afstand fra artiklerme. Overfor MediaWatch har journalist ved The Guardian Dominic Fifield og Daily Mail-journalist Ian Ladyman afvist ethvert kendskab til artikler i Goal, hvor de optræder som medskribenter med Michael Qureshi.

Michael Qureshi skrev sin sidste artikel i fjerde udgave af Goal i 2015.